GÁRDONYI GÉZA: A SÁNTA TYÚK

Van egy fahéjszínű tyúkunk. A fél lábára sánta. Még csirke korában sántult meg. Verekedett a macskával. Azóta nem is állnak jó lábon egymással soha.

A sánta csirke, mikor megerősödött, mindig megkergette a macskát. Azután meg, hogy tyúk lett belőle, minden macskát elvert az udvarról.

Jó tyúk, mindennap tojik egy tojást. Sántasága miatt nem is került a pecsenyés tálba soha.
Petinek hívjuk ezt a tyúkot. Érti a nevét és úgy kísér bennünket, mint egy jó kutya.
Egy napon Peti abbahagyta a tojást, s attól fogva heteken át nem adott a konyhának tojást.
– Mi lelhette ezt a tyúkot? – kérdezgettük. – Bizonyosan megharagudott valamiért, azért nem tojik.
A tyúk persze nem felelt a kérdésünkre semmit, csak szedegette a magot az udvaron, és ahogy félrefordított szemmel ránk nézett, olyan volt, mintha nevetne.
– No, ha nem tojsz, Peti – mondotta az anyám –, odaadlak a koldusasszonynak. Egyen meg!
Akkor Peti eltűnt.
Kerestük, hívogattuk.

Bizony nem jött elő.
Azt gondoltuk, hogy megijedt a Peti, és világgá ment. Meglehet, hogy mint féllábú koldul a tyúkok országában. Milyen nagy volt aztán a meglepetésünk, mikor egy szép tavaszi napon előjött tizenhét kis apró pityegő sárga csirkével. Ő volt az anyjuk.
Azóta a sánta tyúknak ismét nagy a becsülete, s ha esztendőnként egyszer eltűnik, tudjuk már, hogy nemsokára csirkékkel jön elő. Persze mondanom sem kell, hogy a sánta tyúk csirkéi mind jó futók és ízletes a pecsenyéjük.

Aki jól viseli magát, egyszer meghívom kirántott csirkére.

**1. Húzd alá azokat a mondatokat, amelyek bemutatják a sánta tyúkot!**

**2. Válaszolj a kérdésekre a szövegből vett szókapcsolatokkal!**

a) Hogy hívják a tyúkot? **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

b) Miért nem került a pecsenyéstálba a tyúk? **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

c) Milyenek a sánta tyúk csibéi? **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**3. Keresd ki a szövegből, hogy fogalmazta meg az író a következőket!**

- azóta haragban vannak: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- minden macskát elzavart a háztól: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- heteken át nem tojt: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. Válaszolj a kérdésekre saját szavaiddal!**

Mivel fenyegette meg Petit az anyuka? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Miért tűnt el a sánta tyúk? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mit gondoltak a gazdái, hová tűnt? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**5. Mit jelent a következő mondat?**

„**Azóta a sánta tyúknak ismét nagy a becsülete.”**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**6. Adj más címet a történetnek!\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**7. Rajzold le a sánta tyúkot a csibéivel együtt! Figyelj a szövegre, hány csibével jött elő!**